สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,442.66 จุด ปรับเพิ่มขึ้น 5.24 จุด พ่วงด้วยมูลค่าการซื้อขาย 6.2 หมื่นล้านบาท
30 มิ.ย. 2559

ตลาดหุ้นไทยล่าสุดปิดการซื้อขายที่ระดับ 1,442.66 จุด ปรับเพิ่มขึ้น 5.24  จุด พ่วงด้วยมูลค่าการซื้อขาย 6.2 หมื่นล้านบาท
* ฝั่งเข้าซื้อสุทธิเป็นแรงหนุนมาจากทางสถาบันที่เข้าเก็บรวม 5,641 ล้านบาท ตามด้วยบัญชีบริษัทหลักทรัพย์ 748 ล้านบาท ส่วนกลุ่มเทขายสวนตลาดตกเป็นของรายย่อย สาดออกรวม 6,095 ล้านบาท และต่างชาติที่โดดขายไป 294 ล้านบาท
* ช่วงนี้นิวส์เวฟยังคงมุ่งเน้นให้เข้าลงทุนในหุ้นที่มีปัจจัยบวกดันหุ้นเป็นหลัก ซึ่งสะท้อนให้เห็นได้ชัดเจนในช่วงรอบสัปดาห์นี้
* โดยหลายหุ้นที่มีข่าวดีหนุนนำ สามารถทำราคาฟื้นตัวได้รวดเร็วแบบเต็มสปีด หลังจากหลุดพ้นวันหายนะ “Black Friday” เมื่อวันศุกร์ที่ 24 มิ.ย.ที่ผ่านมา
* เริ่มกันด้วยหุ้นแรก IVL ที่จริงมีปัจจัยบวกหนุนในมือเหลือล้น ไม่ว่าจะเป็นอัพไซด์หุ้นที่สูงท่วมท้น หรือกำไรรายไตรมาสที่ยังแข็งแกร่ง
* แต่ด้วยอาการเมาหมัด “Brexit” ที่ยังปั่นป่วนหุ้นไม่เลิก เลยกลายเป็นปัจจัยกดดันหุ้นให้โดนขายหนัก
* เพราะหลายฝ่ายกังวลกรณีอังกฤษหนีพ้นอียู อาจเป็นเอฟเฟกต์กระเทือนถึงฐานธุรกิจ IVL ในยุโรปเช่นกัน
* ด้านนักวิเคราะห์หลายสำนักเลยฟันธงมาแล้วว่า ไม่กระเทือนแน่นอน เพราะแม้โรงงานจะตั้งฐานในยุโรป แต่การผลิตขายสินค้าจะอยู่ภายในประเทศที่ตั้งโรงงาน รวมถึงมีออเดอร์รองรับอยู่แล้วนั่นเอง
* ดังนั้น เมื่อ IVL อยู่ในภาวะแพนิคหุ้นกันขนาดนี้ ถือเป็นโอกาสงามที่จะเข้าเก็บหุ้นเลยนะ
* แถมล่าสุดยังหลุดต่ำ 30 บาท ถือเป็นจุดสำคัญที่หลายคนเฝ้ารอมานานแล้ว
* ข้ามกันไปที่หุ้น BEAUTY ไม่พูดถึงคงไม่ได้ เพราะเป็นหุ้นที่นักวิเคราะห์เดินหน้าทยอยปรับราคาเป้าหมายกันแบบรายสัปดาห์
* เรื่องพื้นฐานไม่มีปัญหาต้องห่วง โตแกร่งสบายตามสไตล์หุ้นความงามอยู่แล้ว
* เพราะอย่าลืมไม่ว่าเศรษฐกิจจะดีหรือร้ายยังไง “ผู้หญิงไม่เคยหยุดสวย” จึงยิ่งเป็นแรงบวกกระตุ้นยอดขายสินค้าเข้าไปอีก
* ตั้งแต่ราคาป้วนเปี้ยนอยู่แถว 4-5 บาท ถึงได้ย้ำนักย้ำหนาให้เข้าเก็บติดพอร์ตกันไว้บ้าง จนล่าสุดซัดไปยืนเหนือ 8 บาท เรียบร้อย
* ดังนั้น ใครมีหุ้น BEAUTY ต้นทุนต่ำในมือปล่อย “LET PROFIT RUN” ได้เลย ส่วนคนไม่มีหุ้นยัง “ซื้อเก็งกำไร” ตามเทรนด์กันไปได้ เพราะท่าทางได้วิ่งท้าทายเป้าหมายล่าสุดที่ 9 บาทกันแน่
* ย้ายฝั่งมาที่หุ้น JAS วันนี้โอกาสสุดท้ายกันแล้วที่จะได้เข้าเก็บหุ้นเพื่อรับเงินปันผล 15 สตางค์
* เทียบกับราคาปิดล่าสุด 5.65 บาท ดีดเป็นดิวิเดนยีลด์ก็ตกประมาณกว่า 2.6% ถือว่า อยู่ในเกณฑ์ที่ใช้ได้นะ
* หากใครไม่สนใจปันผลของ JAS รอเก็บช่วงขึ้น XD ในวันที่ 4 ก.ค. กันได้เลย
* ส่วนประเด็นสำคัญที่น่าจับตาก็คือ JAS มีกำหนดจ่ายค่าปรับ 200 ล้านบาทให้กสทช. วันนี้ ถ้าทุกอย่างไม่ผิดพลาดและมาจ่ายตามกำหนด JAS จะได้ปลดทิ้งปัจจัยลบไปได้อีกหนึ่งเรื่อง
* หุ้น TRUE รับข่าวดีกันไป หลังจากหลายคนนั่งลุ้นกันมานานว่า สรุปแล้ว TRUE-T1 จะได้รับการแปลงสิทธิสำเร็จตามเป้าหมายหรือไม่
* โดยคำตอบออกมาชัดแล้วว่า บริษัทได้กวาดเงินระดมทุนครบ 60,000 ล้านบาทตามเป้าหมาย (รายละเอียดพลิกอ่านในฉบับเลย)
* งานนี้ น่าสนใจเพราะถือเป็นการปลดล็อกโครงสร้างฐานะการเงินบริษัทให้ดีขึ้นไปอีกหนึ่งขั้น * ซึ่งหากบริษัทเอาไปเคลียร์หนี้สักประมาณ 5 หมื่นล้านบาท จึงน่าจะกดให้ D/E ลงมาต่ำกว่า 3 เท่าสักที แนะนำเก็งกำไรรับข่าวบวกกันไป
* ปิดท้ายด้วย 2 หุ้นร้อนน่าจับตา ILINK-ITD เปิดศึกชิงดำงานย้ายสายไฟฟ้าลงใต้ดินโครงการนนทรี มูลค่าท่วม 2,500 ล้านบาท
* เลยขอให้นักลงทุนต้องติดตามกันอย่างใกล้ชิดเลยแหละ เพราะเท่ากับใกล้เข้าสู่ช่วงโค้งสุดท้ายเต็มที เนื่องจากกฟน.ได้คัดเลือก ILINK-ITD เป็นผู้ที่ผ่านคุณสมบัติเรียบร้อยแล้ว* 